Pasilan aseman purkaminen ja uuden rakentaminen tehdään tavallisesti junaliikenteen ehdoilla ja yötyönä. Tänään päivävuoroon haalittiin lisää väkeä.

Yli vuorokauden kestävä junaliikenteen täyspysähdys on Pasilan Tripla-työmaalla harvinainen mahdollisuus, joka kannattaa hyödyntää.

Tavallisesti Pasilan aseman purkutöitä ja uuden Tripla-keskuksen rakentamista tehdään jatkuvien keskeytysten rytmittämänä, täysin junien ehdoilla. Jos junaliikenteelle aiheutuu töistä häiriötä, rakennusliike YIT saa tuntuvat sakot.

Työpäällikkö Timo Leppäsen mukaan veturinkuljettajien lakon aikana työmaalla tehdään töitä jopa viidellä raiteella samanaikaisesti, kun normaalisti se on mahdollista korkeintaan kahdella raiteella.

– Päivällä tehdään pääosin samoja töitä kuin normaalisti tehtäisiin yöllä. Siirretään pois rakenteissa käytettyjä tavaroita, kuten muotteja ja betoniteräksiä, tarkistetaan jo tehtyjen rakenteiden ja raiteiden mittauksia, korjataan Pasilan aseman kannen betonirakenteita, ennallistetaan laitureita, Leppänen listaa.

YIT rakentaa Helsingin Pasilan Triplaa Vesa Marttinen / Yle

Pasilan aseman kohdalla, junanraiteiden ylä- ja alapuolella tehdään samaan aikaan uutta kauppakeskusta, puretaan vanhaa asemaa ja rakennetaan uutta. Poikkeuksellisen liikenneseisauksen ajaksi päivävuoron henkilöstömäärää on lisätty.

– Normaalisti työt olisi aloitettu klo 22.30 ja oltu hommissa aamuviiteen. Nyt yövuoroja on vaihdettu päivään, päiväksi on lisätty ryhmiä ja otettu paikalle enemmän urakoitsijoita. Näin hommaa on saatu siirrettyä päivän ajalle, Leppänen sanoo.

Aseman kioskilla hiljaista

Junaliikenteen pysähtymisen vaikutukset näkyvät myös radanvarren asemilla, sillä kioskien, kahviloiden ja pienliikkeiden asiakasvirrat syntyvät pääasiassa junien pysähtymisten mukaan.

Pasilan väliaikainen asema oli aamupäivällä täysin hiljainen, ja päärautatieasemallakin väkeä liikkui keskivertoa vähemmän.

Helsingin asema-aukion R-kioskin yrittäjä Kari Heikkinen arveli aamulla, että päivästä tulee huomattavasti normaalia hiljaisempi. Asiakkaita kioskilla kuitenkin jo aamusta, sillä aseman läpi kulkee paljon linja-automatkustajia.

– Meillä on onneksi myös kuormapäivä tänään ja sitä voidaan hyödyntää. Normaalisti kuorman purkaminen venyy pitkään, nyt se voidaan tehdä tehokkaasti ja ytimekkäästi, Heikkinen sanoo.